**Tengler Gabriella: A két birodalom titka**

Élt egyszer egy lány, akit úgy hívtak, hogy Melinda és egyke volt. Az anyukáját Klárának, az apukáját pedig Ferinek hívták és mind a ketten krimiket írtak. Egyszer így hármasban elmentek nyaralni Siófokra. Melinda nagyon örült, de az apukája és az anyukája hirtelen kaptak egy üzenetet, amiben az állt, hogy a kiadónak nagyon tetszett az előző könyvük. Kértek belőle még négy részt, így Melinda egyedül volt és unatkozott.

Napokig csak ott ült a szobájában, egyszer aztán lement a Balaton partjára és gyönyörűszép dolgot látott: a tóra a napsugárnak köszönhetően aranyhíd rajzolódott. Melinda tudta, hogy ha rálépne, beleesne a vízbe, de annyira tetszett neki, hogy mégis rálépett. És csodák csodájára, ahogy rálépett a hídra, valóban beesett a vízbe, de nem a vízben, hanem egy gyönyörű réten találta magát. Ahol gyönyörűen sütött a nap, állatok játszottak, gyümölcsfákon aranygyümölcsök értek, és az állatok tudtak beszélni.

- Ki vagy te? - gyűltek köré a nyulak.

- Honnan jöttél? - kérdezték a szarvasok és az őzek.

- Hogy kerültél ide? - érdeklődtek a mókusok.

Melinda annyira meglepődött, hogy alig tudott beszélni, de aztán mégis megszólalt.

* A nevem Melinda, Siófokról jöttem és megláttam egy aranyhidat. Rá akartam állni és idepottyantam.

Erre már minden állat elámult.

- Gyere, körbevezetünk itt, az Aranybirodalomban - mondták boldogan. Mentek és közben beszélgettek és jó barátok lettek. Amikor beszélgettek, mondták, hogy nem olyan tökéletes az életük, amilyennek látszik, mert az Ezüst birodalom valamiért nem szereti őket, és elveszi a rétüket, így nekik egyre kevesebb lesz. Nagyon félnek, hogy eljön az a nap, amikor az Aranybirodalomnak nem marad semmi. Melinda kérdően nézett rájuk.

- Hogyan? - kérdezte.

- A Balaton ősidők óta két részre van osztva - kezdte magyarázni egy szarvas. - Mi, a déli parton vagyunk az Aranybirodalom. És az északi parton Tihanynál az Ezüst birodalom. Melinda megértette, hogy gondolták az állatok, és mondta nekik, hogy legközelebb is jön.

-De erről ne beszélj senkinek – mondták az állatok.

És a lány meg is ígérte, hogy senkinek nem fog a két balatoni birodalomról beszélni.

Ezután Melinda visszament a szállásra, és izgatottan bement a szobájába. Később újra lement a Balatonhoz. Most egy gyönyörű szép ezüst hidat látott. Erre is rálépett. Egy ugyanolyan helyre esett, mint amilyen az Aranybirodalom volt, csak a gyümölcsök nem aranyak voltak, hanem ezüst gyümölcsfák voltak. Az állatok itt is köszöntötték, kérdezték, körbevezették, és ők az Aranybirodalomra panaszkodva mondták, hogy elveszik a területüket és Melinda ismét megígérte, hogy nem szól senkinek.

Mivel már este volt, alighogy Melinda visszament a szállásra, már aludni kellett. Melinda elalvás előtt azon töprengett, hogy lehetne ezt a helyzetet megoldani. Arra ébredt, hogy remek ötlet jutott az eszébe. Egyből kipattant az ágyából, magára kapta a ruháját, és már ment is ki. A szülei akkor már serényen dolgoztak.

Melinda, ahogy ment, úgy jött is vissza, ugyanis rájött, hogy meg kell várnia, amíg az aranyhíd és az ezüsthíd megjelennek a vízen. Így hát visszament a szállásra és az ágyára huppant, várt, várt, és várt… akkor végre hűlni kezdett a levegő, és már nem volt olyan világos. Ekkor Melinda fölpattant, mint reggel és már futott is kifelé.

Ahogy odaért a vízhez, egyből rálépett az arany hídra és nagy nehezen, de kihívta az állatokat, ahogy az ezüst híd alól is és végig ott volt velük és mutatta, hogy az aranyhidat a Nap, az ezüsthidat pedig a Hold vetíti a vízre. Tehát, amikor azt hitték, hogy a másik birodalom el akarja venni a területüket, az igazából csak a napszakok váltakozása volt. Az állatok ezt látván elgondolkodtak. Kibékültek, megköszönték Melindának, amit értük tett, és elköszöntek tőle.

Nemsokára véget ért Melindáék nyaralása. Amikor a szülei elkezdték Melindát sajnálgatni, hogy:

- Szegénykém te egész végig csak unatkoztál, mert nekünk dolgozni kellett…

- Hát nem igazán,- mondta Melinda és mosolygott. A szülei kérdőn néztek rá és elindultak haza. Melindának sikerült megtartani a titkot és boldogan gondolt arra, hogy neki sikerült kibékítenie a két balatoni birodalmat egymással.